
EIROPAS PARLAMENTA NORMATĪVĀS REZOLŪCIJAS PROJEKTS
par priekšlikumu Padomes lēmumam par to, lai noslēgtu nolīgumu starp Eiropas Savienību un Libānas Republiku par sadarbību starp Eiropas Savienības Aģentūru tiesu iestāžu sadarbībai krimināllietās (Eurojust) un Libānas Republikas kompetentajām iestādēm tiesu iestāžu sadarbībai krimināllietās
(13619/2024 – C10‑0333/2025 – 2024/0155(NLE))
(Piekrišana)
Eiropas Parlaments,
–	ņemot vērā priekšlikumu Padomes lēmumam (13619/2024),
–	ņemot vērā projektu nolīgumam starp Eiropas Savienību, no vienas puses, un Libānas Republiku, no otras puses, par sadarbību starp Eiropas Savienības Aģentūru tiesu iestāžu sadarbībai krimināllietās (Eurojust) un Armēnijas Republikas kompetentajām iestādēm tiesu iestāžu sadarbībai krimināllietās (13239/24),
–	ņemot vērā piekrišanas pieprasījumu, ko Padome iesniegusi saskaņā ar Līguma par Eiropas Savienības darbību 16. panta 2. punktu, 85. pantu, 218. panta 6. punkta otrās daļas a) un v) apakšpunktu un 218. panta 7. punktu ((C10‑0333/2025)),
–	ņemot vērā Reglamenta 107. panta 1. un 4. punktu un 117. panta 7. punktu,
–	ņemot vērā Pilsoņu brīvību, tieslietu un iekšlietu komitejas ieteikumu (A10‑0000/2026),
1.	sniedz piekrišanu nolīguma slēgšanai;
2.	uzdod priekšsēdētājai nosūtīt Parlamenta nostāju Padomei un Komisijai, kā arī dalībvalstu valdībām un parlamentiem, kā arī Libānas Republikas iestādēm.

Ierosinātā Padomes lēmuma mērķis ir apstiprināt nolīgumu starp Eiropas Savienību un Libānas Republiku par sadarbību starp Eiropas Savienības Aģentūru tiesu iestāžu sadarbībai krimināllietās (Eurojust) un Libānas Republikas kompetentajām iestādēm tiesu iestāžu sadarbībai krimināllietās (“Nolīgums”).

Starptautiskie nolīgumi par sadarbību ļauj Eurojust cieši sadarboties un apmainīties ar personas datiem ar atsevišķu trešo valstu kompetentajām iestādēm, jo tie garantē, ka ir ieviesti atbilstoši aizsardzības pasākumi attiecībā uz personas datu aizsardzību. Cieša Eurojust sadarbība ar trešo valstu kompetentajām iestādēm ir būtiska, lai apkarotu dažādus smagus un sarežģītus pārrobežu noziegumus, piemēram, terorismu, kibernoziedzību, narkotiku un ieroču nelikumīgu tirdzniecību vai migrantu kontrabandu.

Ir paredzēts, ka cieša sadarbība ar trešām valstīm būs jaunās Eiropas iekšējās drošības stratēģijas neatņemama sastāvdaļa. Tāpēc Komisija ieteica sākt sarunas par nolīgumu jau 2020. gadā. Padome sniedza savu atļauju 2021. gada 1. martā, un 2022. gada decembrī sākās sarunas. Pēc divām sarunu kārtām sarunu process tika sekmīgi pabeigts, 2023. gada 11. oktobrī panākot provizorisku vienošanos. Lēmumu Padome pieņēma 2024. gada 10. oktobrī. Nolīgumu 2025. gada 2. decembrī parakstīja komisārs Michael McGrath un Libānas tieslietu ministrs Adel Nassar.

Šā nolīguma mērķis ir uzlabot tiesu iestāžu sadarbību starp Eurojust un Libānas kompetentajām iestādēm, nodrošinot operatīvās informācijas apmaiņu starp Eurojust un Libānas tiesu iestādēm, lai atbalstītu un stiprinātu to sadarbību smagu pārrobežu noziegumu izmeklēšanā un kriminālvajāšanā par tiem. Nolīgums ievērojami stiprinās ES un Libānas koordinētu reakciju uz smagiem starptautiskiem noziegumiem, jo īpaši organizēto noziedzību un terorismu, tostarp saistībā ar kopīgām izmeklēšanām. Šā iemesla dēļ Libāna iecels īpašu prokuroru sadarbībai ar Eurojust, kas strādās šajā iestādē strādās kopā ar prokuroriem no ES dalībvalstīm un citām partnervalstīm.

Nolīgumā ir paredzēti arī stingri aizsardzības pasākumi attiecībā uz datu aizsardzību un pamattiesībām, kas atbilst Eiropas normām. Saskaņā ar Eiropas Datu aizsardzības uzraudzītāja (“EDAU”) 2024. gada 28. augusta Atzinumu 19/2024 nolīguma galīgajā tekstā ir paredzēti pienācīgi aizsardzības pasākumi attiecībā uz privātuma un personu pamattiesību un brīvību aizsardzību, nodrošinot papildu aizsardzības pasākumus to ES pilsoņu personas datu aizsardzībai, kurus Eurojust nosūta Libānas iestādēm. Šajā sakarībā Komisija 2026. gada 13. aprīlī sniedza informāciju referentiem un ēnu referentiem, apstiprinot, ka nolīgums nekādā veidā neapdraud privātumu un datu aizsardzību, lai panāktu drošību.

Ņemot vērā iepriekš minēto, referents iesaka Parlamentam apstiprināt Padomes lēmuma teksta projektu.

<FootprintIntro>Referents, pilnībā uzņemoties visu atbildību, apliecina, ka viņš savā ziņojumā nav iekļāvis pienesumu no interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:1], vai no trešo valstu publisko iestāžu, tostarp to diplomātisko pārstāvniecību un vēstniecību, pārstāvjiem, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro> [1:  Iestāžu nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

